অথচ মহান আল্লাহতায়ালার নির্দেশ হলো কোরআনের আয়াতের উপর তাফাক্কুর, তাদাব্বুর, ও তাফাহুমের। অর্থাৎ হুকুম এখানে চিন্তা-ভাবনা, গভীর মনোনিবেশ ও আক্বলের প্রয়োগে। কোরআন কি এ জন্য নাযিল করা হয়েছে যে, মানুষ হিদায়েতের এ মহান গ্রন্থটি স্রেফ পাঠ করবে এবং তা বুঝবে না এবং তা থেকে শিক্ষাও নিবে না? না বুঝে তেলাওয়াতে প্রচন্ড অবাধ্যতা হয় সে নির্দেশের। পবিত্র কোরআনে বলা হয়েছে, “ফাযাক্কের বিল কোরআন”। অর্থাৎ কোরআন দ্বারা মানুষকে সাবধান করো। কিন্তু যে ব্যক্তি কোরআন বুঝে না এবং বুঝতেও আগ্রহী নয় তার উপর কোরআনের বানী প্রভাব ফেলবে কেমনে? কোরআন কোন যুদ্ধাস্ত্র নয়, এর মূল শক্তিটি তার জ্ঞানসমৃদ্ধ বানী। ফলে সেটি তখনই কাজ দেয় যখন সে জ্ঞানের প্রয়োগ হয়। তাছাড়া মহান আল্লাহতায়ালার যে কোন হুকুমের অবাধ্যতাই তো কবিরা গুনাহ। ফলে কোরআন না বুঝার কারণে তাঁর হুকুমের যে অবাধ্যতা হচ্ছে তাকে ছোট করে দেখার উপায় নেই। এ অবাধ্যতার ভয়ানক কুফলটি হলো, এতে অসম্ভব হচ্ছে পবিত্র কোরআন থেকে হিদায়েত লাভ। ফলে বাড়ছে গুমরাহি ও পথভ্রষ্টতা।